La Universitat Internacional Menéndez Pelayo presenta un disc gravat a Llíria
29 de març de 2019

La Universitat Internacional Menéndez Pelayo (UIMP) i l’Ajuntament de Llíria han presentat hui un disc simfònic, gravat a la ciutat de Llíria al mes de novembre per l’Orquesta Sinfónica Juvenil UIMP-Ataúlfo Argenta, que recull una doble vessant de la música: l’esperit operístic i simfònic de la música culta de Mozart i les arrels del folklore culte de la Missa popular cántabra.

La presentació del CD s’ha realitzat este matí al Palau de Pineda de la ciutat de València, a la seu valenciana de l’entitat educativa, amb la presència de l’alcalde de Llíria, Manolo Civera, el director de la UIMP a València, Agustín Domingo, i el director de l’Orquestra de la UIMP-Ataúlfo Argenta, Vicent Pelechano.

El primer edil edetà ha manifestat la seua satisfacció perquè la UIMP haja elegit la ciutat de Llíria per a portar endavant este projecte, que és “només és l’embrió d’un ambiciós projecte de formació estudiantil, que permetrà a l’alumnat de música de Llíria ampliar els seus estudis musicals en altres centres de primer nivell, que esgrimisquen els valors de la formació, la motivació i la innovació pedagògica de la Menéndez Pelayo”.

Les dos institucions, amb la col·laboració de l’Instituto Cervantes, estan treballant perquè, el pròxim estiu, la seu de Santander de la UIMP òbriga les seues portes als estudiants de Llíria per a cursar un màster especialitzat. I, també, amb l’objectiu que el projecte puga funcionar com a vehicle d’impuls perquè esta formació s’extrapole a altres centres d’educació musical d’Europa i Amèrica.

A més, l’alcalde de Llíria i el director de la UIMP Valencia han posat l’accent en el compromís de treballar perquè els estudis superiors de música tinguen un reconeixement oficial en l’àmbit universitari, oferint als joves que desitgen estudiar música de manera professional les garanties de què disposen altres vessants del sistema educatiu.